Forslag til Rådets direktiv om ændring af direktiv 77/388/EØF om det fælles merværdiafgiftssystem (Momsudvalget) (97/C 278/05) KOM(97) 325 endelig udg. - 97/0186(CNS)

(Forelagt af Kommissionen den 26. juni 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 99,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Erfaringerne med forvaltningen af midlertidige ordninger for opkrævning af moms ved samhandel mellem medlemsstaterne har vist, at der er behov for en mere ensartet anvendelse af EF-lovgivningen, især for at undgå dobbeltbeskatning, eller at ingen medlemsstat beskatter;

Kommissionen har i sit program for indførelsen af det nye fælles momssystem medtaget en ændring af Momsudvalgets status fra rådgivende udvalg til forskriftsudvalg;

Rådet fastsatte i sin afgørelse af 13. juli 1987 (1) de nærmere vilkår for udøvelsen af de gennemførelsesbeføjelser, der tillægges Kommissionen -

UDSTEDT FØLGENDE DIREKTIV:

Artikel 1

I direktiv 77/388/EØF foretages følgende ændringer:

1) Artikel 29 affattes således:

»Artikel 29

1. Kommissionen vedtager de foranstaltninger, der er nødvendige for at gennemføre dette direktivs bestemmelser, med undtagelse af bestemmelserne om momssatserne, i overensstemmelse med de procedurer, der er beskrevet i stk. 2, 3 og 4. Endvidere vedtager Kommissionen som led i samme procedure de bestemmelser, der er nødvendige for tilpasningen af artikel 15, nr. 10.

2. Kommissionen bistås af et udvalg for merværdiafgifter, herefter benævnt udvalget. Udvalget består af repræsentanter for medlemsstaterne, og dets formand skal være Kommissionens repræsentant.

3. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver udtalelse om dette udkast inden for en frist, som formanden fastsætter under hensyntagen til sagens hastende karakter Udtalelsen afgives af et flertal som fastsat i traktatens artikel 148, stk. 2, når der er tale om afgørelser, som Rådet træffer på forslag af Kommissionen. Stemmer afgivet af medlemsstaternes repræsentanter i udvalget vægtes på den måde, der er beskrevet i denne artikel. Formanden er ikke stemmeberettiget.

4. a) Kommissionen vedtager de påtænkte foranstaltninger, hvis de er i overensstemmelse med udvalgets udtalelse.

b) Hvis de påtænkte foranstaltninger ikke er i overensstemmelse med udvalgets udtalelse, eller hvis udvalget ikke afgiver udtalelse, forelægger Kommissionen snarest Rådet et forslag om, hvilke foranstaltninger der skal træffes. Rådet træffer afgørelse ved afstemning med kvalificeret flertal.

c) Hvis Rådet ikke har handlet ved udløbet af en periode på tre måneder efter datoen for forelæggelsen for Rådet, vedtager Kommissionen de påtænkte foranstaltninger.

5. Ud over foranstaltningerne i stk. 1 behandler udvalget emner, der i henhold til dette direktiv skal forelægges det, og spørgsmål, som dets formand forelægger det enten på eget initiativ eller på opfordring fra en medlemsstat, om anvendelse af EF-bestemmelserne om merværdiafgift.«

2) Artikel 15, nr. 10, andet afsnit, affattes således:

»Anvendelsesområdet for denne fritagelse kan tilpasses på de vilkår, der er fastsat i proceduren omhandlet i artikel 29.

Denne fritagelse er underlagt de begrænsninger, værtsmedlemsstaten fastsætter, indtil der vedtages fælles EF-afgiftsregler; de oplysninger, der er nødvendige for at gennemføre denne fritagelse, udveksles ved hjælp af et ensartet dokument; dette dokuments form og indhold fastsættes gennem den procedure, der er beskrevet i artikel 29.«

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. januar 1998. De underretter straks Kommissionen herom.

Disse love og administrative bestemmelser skal ved vedtagelsen indeholde en henvisning til dette direktiv eller ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne tilsender Kommissionen teksten til bestemmelser i den nationale lovgivning, de vedtager på det område, der er omfattet af dette direktiv.

Artikel 3

Dette direktiv træder i kraft ved offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) Rådets afgørelse 87/373/EØF af 13. juli 1987 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (EFT L 197 af 18. 7. 1987, s. 33).